**יצחק אביעזר** הוא מלחין, משורר ומנצח תזמורת, עורך, מפיק, כותב ומגיש, ממייסדי קול ישראל בערבית, חוקר ומרצה על מוזיקה ועל מוזיקאים יהודים וערבים, אשר תרם תרומה רבה לשימור ולהמשכיות מסורת הפיוט והמוזיקה של יהדות בבל ושל יהדות המזרח התיכון.

תחילת חייו
----------

יצחק אביעזר נולד בבגדאד בירת עיראק בשנת 1931. בשנת 1951, עלה לארץ בלי משפחתו ונקלט בקיבוץ מעוז חיים ובשנת 1970 עבר לגור ברמת גן.

יצחק אביעזר למד ספרות עברית וספרות ערבית באוניברסיטה העברית בירושלים.

בשידוריו לעולם הערבי הוא השתמש בשם אסחאק אבו אלעיז.

פעילותו במסגרת קול ישראל בערבית
-------------------------------

עם סיום לימודיו בשנת 1957, נקלט בצוות המייסד של קול ישראל בערבית, שהיה ידוע גם כרשת ד', וכיהן כעורך המוזיקלי של התחנה עד לפרישתו בשנת 2005.

עם תחילת עבודתו בתחנה, הוא ערך ושידר חידון מוזיקלי שבועי בשם "נעימה ושאלה" בו המאזינים התבקשו לזהות יצירות מוזיקליות ופרטים הקשורים בהן.

בשנת 1966 יזם את התוכנית השבועית "אנר'אם מן אישראיל', (מנגינות מישראל), בה שידר שירים עבריים, תוך מתן הסבר על משמעות השירים.

בין השנים 1959 - 1985 שימש כמנצח תזמורת קול ישראל בערבית. התזמורת ניגנה מוזיקת רקע בתסכיתים, וקטעים מוזיקליים בחידון "נעימה ושאלה" ובתוכניות אחרות ששודרו בתחנה. רפרטואר התזמורת כלל מוזיקה מוכרת מהעולם הערבי לצד חומר מקורי, שחלקו נכתב על ידי יצחק אביעזר עצמו.

פעילויות אחרות
--------------

במקביל לפעילותו ברשת ד' הוא הקים את התזמורת המזרחית הישראלית-רמת גן, שכללה שבעה עשר נגנים ואת מקהלת נהריים.

מקהלת נהריים, הוקמה בשנת 1987 בתמיכת מרכז ההסברה של משרד ראש הממשלה. המקהלה ביצעה את הפיוט הבבלי ולחנים שנכתבו על ידי יצחק אביעזר. הופעתה הראשונה של מקהלת נהריים בניצוחו של יצחק אביעזר התקיימה בהיכל התרבות בתל אביב בנוכחות נשיא המדינה חיים הרצוג. המקהלה הופיעה במקומות שונים בארץ, בין היתר במשך מעל עשרים שנה ברמת גן, בתמיכת נורי מורד ומחלקת תרבות המזרח בעיריית רמת גן.

בשנת 1970, הוצג בהיכל התרבות בתל אביב פסטיבל המוזיקה הערבית הראשון בישראל, בהפקתו ובעריכתו של יצחק אביעזר, בשיתוף עם קול ישראל בערבית .

בשנת 2005 התקיים במרכז סוזן דלל בתל אביב מופע שהוקדש כולו לשירי אום כלתום, בעריכתו של יצחק אביעזר.

יצירתו
------

יצחק אביעזר הלחין פרקים מהתנ"ך, משירי משוררים, מִכִּתְבי האבות ומִשִּׁירָתוֹ הוא, הן בעברית והן בערבית.

יצירתו למקהלה ולתזמורת "וכיתתו חרבותם" שנכתבה בהשראת פסוק ד' בפרק ב' בספר ישעיהו שודרה בשידור חי בשעת חתימת הסכם השלום עם נשיא מצרים אנואר סאדאת.

יצירותיו בוצעו בין היתר על ידי מקהלת נהריים ועל ידי התזמורת למוזיקה ערבית מנצרת בהופעותיהן ברחבי הארץ.

הספר "מנהריים עד נהריים: הפיוטים, השבחות והשירים החדשים ששרה מקהלת נהריים", שיצא לאור בשנת 2001 ברמת גן, מרכז את היצירות שהרכיבו את רפרטואר המקהלה, ביניהן יצירות רבות של יצחק אביעזר.

פרסים ואותות הוקרה
------------------

בשנת 2017 הוענק ליצחק אביעזר פרס מיוחד מטעם דירקטוריון אקו"ם על תרומתו רבת השנים לשימור ולהמשכיות מסורת הפיוט והמוזיקה של יהודי בבל והמזרח בישראל.

בשנת 2016 הוענק לו אות יקיר רמת גן.

ראו גם
------

* תזמורת קול ישראל בערבית
* קול ישראל בערבית

הערות שוליים
------------

1. 1 2  "מכווית ועד טוניס" – סיפורו של המוסיקאי יצחק אביעזר – כותב ומתחקר: דודי פטימר, באתר דודיפדיה- פרוייקט שימור המוסיקה הישראלית של דודי פטימר, ‏2014-07-18
2. ↑  בן שלו, השליחות של איסחאק אבו אלעיז, באתר הארץ, 1 בנובמבר 2006
3. ↑  יעקב בר-און, ‏קול ישראל בערבית: "היו כאלה שאמרו לי שאני כמו תחנת רדיו שלמה", באתר מעריב אונליין, 29 במרץ 2017
4. ↑  תזמורת קול ישראל בערבית – המכלול, באתר www.hamichlol.org.il
5. ↑  יצחק אביעזר, המוזיקה והערבים בישראל: תמונת התפתחות, באתר web.nli.org.il
6. ↑  חגי חיטרון, קונצרטים, באתר הארץ, 13 ביולי 2005
7. ↑  עם יצירותיו של המלחין יצחק אביעזר – מילים וביצועים | אביעזר, יצחק מלחין | מוזיקה | הספרייה הלאומית, באתר www.nli.org.il
8. ↑  מנהריים עד נהריים : הפיוטים, השבחות והשירים החדשים ששרה מקהלת נהריים / מאת יצחק אביעזר | אביעזר, יצחק (מקהלת נהריים (רמת גן) ) | מקהלת נהריים (רמת גן) | הספרייה הלאומית, באתר www.nli.org.il
9. ↑  פרשן - 50 שנות פעילותו של המוסיקאי יצחק אביעזר - מאת עזרא מורד, באתר www.parshan.co.il
10. ↑  הזוכים בפרס אקו"ם לספרות ולמוזיקה קונצרטית, באתר ynet, 28 במרץ 2017
11. ↑  עיריית רמת גן, יקיר העיר - 2016

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 297623884
* WorldCat (עם VIAF): 297623884

 |